সাতক্ষীরায় বীমা দিবস পালন | Voice of Satkhira
সাতক্ষীরায় বীমা দিবস পালন
‘বীমা দিবসে শপথ করি উন্নত দেশ গড়ি’ এই প্রতিপাদ্যকে সামনে রেখে সাতক্ষীরায় ব্যাপক উৎসাহ উদ্দীপনার মধ্য দিয়ে ১ম জাতীয় বীমা দিবস-২০২০ উপলক্ষে বর্ণাঢ্য র‌্যালি ও আলোচনা সভা অনুষ্ঠিত হয়েছে। রবিবার (০১ মার্চ) সকাল সাড়ে ১০টায় জেলা প্রশাসনের আয়োজনে জেলা প্রশাসকের কার্যালয়ের সামনে একটি বর্ণাঢ্য র‌্যালি বের হয়। র‌্যালিটি শহরের গুরুত্বপূর্ণ সড়ক প্রদক্ষিণ শেষে জেলা শিল্পকলা একাডেমি মিলনায়তনে আলোচনা সভাস্থলে গিয়ে মিলিত হয়। পরে জেলা প্রশাসক এস.এম মোস্তফা কামালের সভাপতিত্বে আলোচনা সভায় প্রধান অতিথি হিসেবে বক্তব্য রাখেন সাতক্ষীরা সদর ০২ আসনের সংসদ সদস্য বীর মুক্তিযোদ্ধা মীর মোস্তাক আহমেদ রবি।
প্রধান অতিথির বক্তব্যে এমপি রবি বলেন,‘জাতির জনক বঙ্গবন্ধু শেখ মুজিবুর রহমান বীমার গুরুত্ব বুঝতে পেরেছিলেন বলেই তিনি ৭৩ সালে বীমা আইন প্রণয়ন করেছিলেন। তিনি ও আলফা ইন্সুরেন্স কোম্পানীতে কন্ট্রোলার হিসাবে চাকুরীতে যোগ দিয়েছিলেন। বীমার মাধ্যমে দেশের অনেক মানুষের বেকারত্ব দূর হয়েছে। জননেত্রী শেখ হাসিনার উদারনীতির কারণে ইন্সুরেন্স কোম্পানী গুলি সফলতা পেয়েছে।’
আলোচনা সভার শুরুতে স্বাগত বক্তব্য রাখেন ফার ইষ্ট ইসলামী লাইফ ইন্সুরেন্স’র শেখ আব্দুর রশিদ। আলোচনা সভায় অতিথি হিসেবে বক্তব্য রাখেন কর্ণফুলি ইন্সুরেন্স’র শাহাদাৎ হোসেন, পপুলার লাইফ ইন্সুরেন্স’র ইমাম হোসেন প্রমুখ। এসময় জেলার বিভিন্ন ইন্সুরেন্স কোম্পানীর কর্মকর্তা ও প্রতিনিধিবৃন্দরা উপস্থিত ছিলেন। সমগ্র অনুষ্ঠান পরিচালনা করেন জেলা শিল্পকলা একাডেমির সাধারণ সম্পাদক শেখ মুসফিকুর রহমান মিল্টন।